ભારતની બાબતમાં એમણે વળી સાવ જુદી જ રીતે વાત કરી હતી. એમણે ભારતવાસીઓનો દોષ જરૂર જોયો હતો. પણ એ દોષ સાવ જુદા પ્રકારનો હતો. એમની નજરે એ દોષ હોવા છતાં ક્ષમ્ય અને સહાનુભૂતિપ્રેરક હતો. એમણે લખ્યું, હિન્દુસ્તાનના લોકોની જનસંખ્યા ૨૦ કરોડ છે અને શાસકવર્ગ મુઠ્ઠીભર માણસનો છે. વળી હિન્દુસ્તાનીઓની નૈતિક તાકાત બ્રિટિશરો કરતાં ઘણી ઊંચી છે. અન્ય ઘણી બાબતોમાં બ્રિટનના લોકો કરતાં હિન્દુસ્તાનના લોકો ચઢિયાતા છે. છતાં હિન્દુસ્તાન ગુલામ હોય તો એમાં દોષ હિન્દુસ્તાનનો જ છે. હિન્દુસ્તાનની પ્રજાએ હુકમો ઉઠાવી ઉઠાવીને તાબેદારી પકડી રાખી છે. ગુલામીમાંથી મુક્ત થવાના માર્ગો સૂચવતાં ટોલ્સ્ટોયે સૌ પ્રથમ અહિંસા પર ભાર મૂકતાં કહ્યું હતું. હિંસાના માર્ગે કોઈ પ્રજા સ્વતંત્ર થઈ શકે નહીં. એ પછી એમણે હિન્દુસ્તાનવાસીઓને સલાહ આપી હતી. કરવેરા ન ભરો, લશ્કરમાં ન જોડાઓ. જો હિન્દુસ્તાનના લોકો આ માર્ગ અખત્યાર કરે તો જગતની કોઈ સત્તા એમને ગુલામીમાં જકડી નહીં રાખી શકે. એમણે કહ્યું, અનિષ્ટનો મુકાબલો ભલે ન કરો પણ એમાં ભાગીદાર તો ન જ બનો.